***Ашық тәрбие сағаты***

**Тақырыбы: Астанаға саяхат**

***Мақсаты: 1.*білімділік :** Елордамыз - Астана жайлы білімдерін кеңейту.

**2**.**дамытушылық:** Тіл белсенділігін, сөйлеу қабілетін дамыту.

**3. тәрбиелік:** Астана қаласына деген сүйіспеншілігін, патриоттық сезімдерін тәрбиелеу.

**Әдіс-тәсілдері:** Әңгімелесу, түсіндіру, ойын, сұрақ-жауап, шаттық шеңбері, сергіту сәті.

**Сөздік жұмыс:** Елбасы**, з**әулім үйлер, сарай, мұражай.

**Қолданатын көрнекіліктер: «Елімнің жүрегі – Астана**» атты слайд, Бәйтеректің суреті және макеті, Астана туралы әннің үнтаспасы..

**Тәрбие сағатының барысы:**

**Тәрбиеші:** Балалар, бүгін бізде ашық тәрбие сағаты болады. Көрдіңдер ме, бізге қонақтар келіп отыр. Кәне, қонақтармен амандасып алайық.

* Сәлеметсіздер ме, қонақтар!

**Тәрбиеші:** Кәне, балалар, енді барлығымыз **шаттық шеңберімізді** құрайық.

Жарқын, жарқын үніміз,

Болашақтың күніміз.

Балалық шақ үйінің

Жайнап тұрған гүліміз.

**-** Балалар, айтыңдаршы, біз қай ауылда тұрамыз, ауылымыз қалай аталады?

Ауылымызда қандай-қандай жақсы, көрнекті жерлер бар? Ауылда тұрған сендерге ұнай ма? Несімен ұнайды?

Балалар, біздің бүгінгі тәрбие сағатымыздың тақырыбы «Астанаға саяхат» деп аталады. Осы жерде бір дидактикалық ойын ойнап алайық.

 **Д/О «Кім көп біледі»**

**Мақсаты:** балалардың тілін дамыту, қалалардың атын дұрыс атауға үйрету.

 Қалай ойлайсыңдар, біз Астанаға бару үшін ең алдымен қай қалаға барамыз? /Семейге/ Семейге қандай көлікпен барамыз? /Жеңіл машинамен немесе таксимен/ Дұрыс айтасыңдар. Кәне, бәріміз көзімізді жұмып, қиял әлеміне кіріп көрейікші: машинамен Семейге бара жатқанымызды көз алдымызға елестетейік.

Міне, балалар, бәріміз Семейге келдік. Біздің Семейіміз де өте әдемі қала иә, балалар? Оны ылғи көріп жүрсіңдер. Енді,балалар, Астанаға бару үшін қандай көлікке отырамыз? /Поезға/ Дұрыс айтасыңдар, поезға отырамыз. Кәне, бәріміз тағы да көзімізді жұмып, Семей қаласының темір жол вокзалына келіп, поезбен кетіп бара жатқанымызды елестетейік. Міне, біз мінген поезд Астана қаласының темір жол вокзалына келіп тоқтады. Елордамыз – Астана қаласына қош келдіңдер! Енді Астананы аралау үшін біз қандай көлікке отырамыз? /Автобусқа/.

Бәріміз автобусқа отырып, Астананың көрікті жерлеріне саяхат жасайық. Ең алдымен біз қайда барайық, балалар? /Бәйтерекке/. Осы жерде, балалар, сендерге Астана туралы бір өлең оқығым келіп тұр.

**Тәрбиеші :**

О, Астанам, Астанам!

Жарқыра күндей, бас қалам.

Қарыштай бер, қанат қақ,

Ғасырларға бас қадам.

Енді сендер де Астана туралы білетін тақпақтарыңды айтып беріңдерші.

 /3-4 балаға Астана туралы тақпақ айтқызу/

**Тәрбиеші:** Жарайсыңдар, балалар! Астана туралы жақсы тақпақ жаттапсыңдар. Міне, балалар, біз Бәйтерекке де келіп жеттік. Енді жедел сатыға отырып, Бәйтеректің басына шығайық. Бәйтерек Астананың ортасына орналасқан өте биік, әрі әдемі ғимарат екен. Бәйтерек – Астананың символы болып табылады. Оның биіктігі 97м, ал жалпы биіктігі 105м. Енді, балалар, осы Бәйтеректің басында тұрып жан-жағымызға көз салайықшы. Осы жерден Астананың барлық әдемі үйлері, зәулім сарайлары, неше түрлі ескерткіштерт.б. ғимараттар алақандағыдай көрінеді.

 /Астана қаласының үйлері мен сарайлары, зәулім құрылыстар мен ескерткіштердің, мұражайлардың өзіндік әсемдігі, қаланың көркі туралы бейне сюжет көрсетіледі. /

**Сергіту сәті:**

Орнымыздан тұрайық,

Құс болып қанат қағайық.

Астананың төріндегі

Бәйтерекке ұқсайық.

**Шығармашылық: Жапсыру**. **«Бәйтерек»**

**Мақсаты:** Тақырып бойынша балалардың шығармашылығын дамытуға мүмкіндік жасау. Ұқыптылыққа, әсемдікке тәрбиелеу.

 Бәйтеректің бейнесін құрастырып жапсыруға тапсырма беру. Қадағалау.

Бағалау.

Қорытынды. Қысқаша сұрақ-жауап. Не көргендерін сұрау.